ไฟแนนซ์ทูเดย์
ป่านนี้ เสี่ยจิ๋ว อภิศักดิ์ ตันติวรวงศ์ อดีตกรรมการผู้จัดการ ธนาคารกรุงไทย คงนั่งหัวเราะเอิ๊ก เอิ๊ก
27 พ.ย. 2555

ป่านนี้ เสี่ยจิ๋ว อภิศักดิ์ ตันติวรวงศ์ อดีตกรรมการผู้จัดการ ธนาคารกรุงไทย คงนั่งหัวเราะเอิ๊ก เอิ๊ก 
ที่ไม่ต้องมานั่งปวดหัวกับการตอบคำถามคนนั้นคนนี้ เพราะในการอภิปรายไม่ไว้วางใจรัฐบาล สภาเอาข้อมูลที่รัฐขายข้าวให้บริษัท สยามอินดิก้า ลูกหนี้เน่าของ 9 แบงก์ แต่ไม่เป็นหนี้เน่าของกรุงไทย เนื่องจากธนาคารปรับโครงสร้างหนี้ให้ และปล่อยเงินกู้ใหม่ จนสยามอินดิก้าคืนชีพ ผงาดเป็นผู้ส่งออกข้าวรายใหญ่อยู่รายเดียว ณ บัดนาว




...คนที่นั่งฟังอภิปรายไม่ไว้วางใจอยู่ตลอดเมื่อวานนี้ คงจะเห็นภาพว่าเกิดอะไรขึ้นกับโครงการจำนำข้าวของรัฐบาล ที่เกิดปัญหาคาใจจนทำให้ 2 นักวิชาการอดีตประธานทีดีอาร์ไอ อัมมาร สยามวาลา และนิพนธ์ พัวพงศกร ออกรายงานเชิงวิเคราะห์มาโต้บทความเรื่องข้าวของ นิธิ เอียวศรีวงศ์ ช.ชดา มองว่านี่ไม่ใช่ความขัดแย้ง เป็นการมองคนละมุม ยืนคนละด้าน และหากหักล้างกันด้วยข้อมูล ข้อเท็จจริงทางวิชาการ ไม่มีการเอา “สี” เข้ามาเกี่ยวข้อง นับว่าเป็นเรื่องที่น่าชื่นชม
...คำว่า “ไม่น่าเป็นห่วง” ที่ผู้บริหารแบงก์ชาติพูดติดปาก ไม่ว่าจะเกิดเหตุการณ์สำคัญอะไรในระบบเศรษฐกิจ อาทิ หนี้เสียเริ่มส่งสัญญาณเพิ่มขึ้น ก็ไม่น่าเป็นห่วง เงินไหลเข้ามากก็ไม่น่าเป็นห่วง เงินเฟ้อก็ไม่น่าเป็นห่วง ช.ชดา เข้าใจว่า แบงก์ชาติคงไม่อยากให้ประชาชนตื่นตระหนกเกินเหตุ แต่การบอกว่าไม่น่าห่วง บางเรื่องมันดูสวนทางกับความเป็นจริง 
...เมื่อคืนวันอาทิตย์ที่ผ่านมา วรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) ไปรับโล่เกียรติคุณศิษย์เก่าดีเด่นที่ประสบความสำเร็จและสร้างสรรค์ผลงานให้เป็นที่ประจักษ์แก่สังคม “Alumni Diamond Hall of Fame” จาก ดร.สมคิด จาตุศรีพิทักษ์ นายกสภามหาวิทยาลัยกรุงเทพ ในงาน 50th Anniversary Bangkok University Celebration Gala Dinner ณ Diamond Hall อาคาร Bu Diamond มหาวิทยาลัยกรุงเทพ วิทยาเขตรังสิต
...จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการธนาคาร ธนาคารแลนด์ แอนด์ เฮ้าส์ ฝากบอกดังๆ ว่า ธนาคารฉลองก้าวเข้าสู่ปีที่ 8 ด้วยผลิตภัณฑ์เงินฝากพิเศษ ได้แก่ “ผลิตภัณฑ์เงินฝากประจำพิเศษ 3 เดือน ฉลองก้าวเข้าสู่ปีที่ 8 รับดอกเบี้ยสูงถึง 3.15%” โดยเริ่มเปิดให้บริการตั้งแต่วันนี้–31 ธ.ค.นี้เท่านั้น กำหนดยอดเงินฝากขั้นต่ำตั้งแต่ 5 ล้านบาทขึ้นไป ไม่จำกัดจำนวนเงินสูงสุด ใครสนใจเชิญค่ะ